Toshkentda ehson qutisini ochishga uringan erkak ushlandi

Toshkent shahri Chilonzor tumanida 8 mart kuni masjid ehson qutisini ochishga uringan erkak ushlandi. Bu haqda Milliy gvardiya axborot xizmati xabar berdi.
Ma'lum qilinishicha, soat 23:50 da Milliy gvardiya Toshkent shahar qo'riqlash boshqarmasiga Bunyodkor ko'chasida joylashgan “Novza” masjididan “tashvish” xabari kelib tushgan.
Tuman qo'riqlash bo'limi tezkor harakatlanuvchi guruhi ushbu xabar asosida masjidga yetib borganida, u yerda noma'lum shaxs masjidga tegishli ehson qutisini ochishga uringani ma'lum bo'lgan.
Qo'riqlash bo'limi xodimlari tomonidan noma'lum shaxs voqea joyida qo'lga olinib, belgilangan tartibda Chilonzor tumani 2-sonli ichki ishlar bo'limiga topshirilgan.
Tekshirishlar natijasida qo'lga olingan shaxs xorazm viloyatining Gurlan tumanida yashovchi, 1981 yilda tug'ilgan M.M. ekani aniqlangan.
Eslatib o'tamiz, Rossiyaning Sankt-Peterburg shahri politsiyasi 14 fevral kuni ibodatxonadan tilla buyumlar va ehson pullarini o'g'irlashda gumonlanayotgan o'zbekistonlik erkakni qo'lga olgandi.